SET รีบาวน์ ปิดเช้าบวกกว่า 2 จุด รับปัจจัยตปท. Bond Yield ลด-2ผู้นำเกาหลีพบปะชื่นมื่น
SET รีบาวน์ ปิดเช้าบวกกว่า 2 จุด รับปัจจัยตปท. Bond Yield ลด-2ผู้นำเกาหลีพบปะชื่นมื่น โดยดัชนีปิดเช้านี้ที่ระดับ 1,775.69 จุด เพิ่มขึ้น 2.49 จุด หรือ 0.14% มูลค่าการซื้อขาย 2.31 หมื่นลบ.
27 เม.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (27 เม.ย.) ระดับ 1,775.69 จุด เพิ่มขึ้น 2.49 จุด หรือ 0.14% มูลค่าการซื้อขาย 23,080.52 ล้านบาท
โดย นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้มีโอกาสที่จะรีบาวด์ได้ในทิศทางเดียวกับตลาดหุ้นทั่วโลก โดยเช้านี้ตลาดหุ้นในภูมิภาคต่างอยู่ในแดนบวกกันทั่วหน้าราว 0.1-0.6% ตามดาวโจนส์ที่ปรับขึ้นไป รับแรงหนุนจากหุ้นในกลุ่มเทคโนโลยี หลังจากที่เฟซบุ๊กได้ประกาศผลกำไรออกมาดีกว่าคาด
นอกจากนี้ อัตราผลตอบแทนพันธบัตร (Bond Yield) ของสหรัฐฯก็ได้ปรับตัวลงมาต่ำกว่าระดับ 3% ด้วย ทำให้บรรยากาศการลงทุนดีขึ้น ส่วนผลการประชุมธนาคารกลางยุโรป (ECB) ก็ตามคาด คงอัตราดอกเบี้ย และยังคงการทำมาตรการผ่อนคลายเชิงปริมาณ (QE) ที่ 3 หมื่นล้านยูโรต่อเดือน ไปจนถึงเดือนก.ย.61
อย่างไรก็ดี วันนี้ให้ติดตามการประชุมธนาคารกลางญี่ปุ่น (BOJ) ต่อไป ซึ่งตลาดฯก็คาดว่าจะคงอัตราดอกเบี้ย และยังไม่มีการปรับเปลี่ยนนโยบายการเงิน รวมถึงให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 1/61 ของสหรัฐฯที่จะออกมาในวันนี้ด้วย
พร้อมให้แนวรับ 1,770-1,772 จุด ส่วนแนวต้าน 1,785-1,790 จุด
ประเด็นพิจารณาการลงทุน
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้แกว่งตัวในกรอบแคบ โดยดัชนีฯยังยืนในแดนบวกได้เช่นเดียวกับตลาดหุ้นในภูมิภาคเอเชียที่ส่วนใหญ่จะอยู่ในแดนบวก จาก Sentiment ที่ดีหลังจากที่มีการพบปะกันระหว่างผู้นำเกาหลีเหนือ และเกาหลีใต้
สำหรับอัตราผลตอบแทนพันธบัตร (Bond Yield) ของสหรัฐฯ ก็คงจะแกว่งอยู่รอบ ๆ บริเวณบวก/ลบ 3% ไปจนถึงการประชุมธนาคารกลางสหรัฐ (เฟด) ในเดือนมิ.ย. ที่คาดว่าจะมีการปรับขึ้นอัตราดอกเบี้ย แต่การประชุมเฟดในเดือนพ.ค.นี้ ก็ต้องรอดูมุมมองเศรษฐกิจสหรัฐฯ และดูว่าจะมีการปรับขึ้นอัตราดอกเบี้ยในปีนี้ 3 หรือ 4 ครั้ง ซึ่งตลาดฯก็ยังมีปัจจัยที่มีความไม่แน่นอนอยู่
อย่างไรก็ดี ตลาดฯยังได้แรงหนุนจากการเข้ามาเล่นเก็งกำไรตามผลประกอบการของบริษัทจดทะเบียนอยู่พอควร แต่ทั้งนี้ วันนี้วอลุ่มเทรดดูจะลดลงไปเล็กน้อย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งไซด์เวย์ เพื่อรอปัจจัยให้เด่นชัดขึ้น พร้อมให้แนวรับ 1,767 จุด ส่วนแนวต้าน 1,783 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 3,810.58 ล้านบาท ปิดที่  56.75 บาท  เพิ่มขึ้น  0.25 บาท
AOT     มูลค่าการซื้อขาย 1,099.91 ล้านบาท ปิดที่  71.25 บาท  เพิ่มขึ้น  0.25 บาท
EA      มูลค่าการซื้อขาย   759.31 ล้านบาท ปิดที่  35.50 บาท  เพิ่มขึ้น  0.75 บาท
KTC     มูลค่าการซื้อขาย   717.04 ล้านบาท ปิดที่ 344.00 บาท  เพิ่มขึ้น  9.00 บาท
PTTGC   มูลค่าการซื้อขาย   711.13 ล้านบาท ปิดที่  98.00 บาท  เพิ่มขึ้น  1.00 บาท